CELEX: 62019TN0504
Language: mt
Date: 2019-07-12 00:00:00
Title: Kawża T-504/19: Rikors ippreżentat fit-12 ta’ Lulju 2019 — Crédit Lyonnais vs BĊE

16.9.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 312/41
            
         
      Rikors ippreżentat fit-12 ta’ Lulju 2019 — Crédit Lyonnais vs BĊE
      (Kawża T-504/19)
      (2019/C 312/33)
      Lingwa tal-kawża: il-Franċiż
      
         Partijiet
      
      
         Rikorrenti: Crédit Lyonnais (Lyon, Franza) (rappreżentanti: A. Champsaur u A. Delors, avukati)
      
         Konvenut: Il-Bank Ċentrali Ewropew
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla, abbażi tal-Artikoli 256 u 263 TFUE, id-Deċiżjoni ECB-SSM-2019-FRCAG-39 adottata mill-BĊE fid-data tat-3 ta’ Mejju 2019, sa fejn jirrifjuta li jawtorizza lir-rikorrenti li teskludi mill-kalkolu tal-proporzjon ta’ ingranaġġ 34 % tal-iskoperturi għaċ-CDC;
               
            
                  —
               
               
                  tikkundanna lill-BĊE għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq il-ksur tal-Artikolu 266 TFUE u tal-awtorità tar-res judicata mill-Qorti Ġenerali. Ir-rikorrenti tqies li billi jibbaża d-deċiżjoni tiegħu fuq motivi li diġà ġew eżaminati u miċħuda mill-Qorti Ġenerali fis-sentenza tat-13 ta’ Lulju 2018, Crédit agricole vs BĊE (T-758/16, EU:T:2018:472) u billi jenfasizza r-riskju teoretiku ta’ nuqqas mill-Istat Franċiż u riskju ta’ bejgħ f’sitwazzjoni diffiċli [fire-sale] tal-attiv mingħajr ma juri l-probabbiltà ta’ dawn l-allegazzjonijiet, il-Bank Ċentrali Ewropew kiser l-Artikolu 266 TFUE u l-awtorità ta’ res judicata.
               
            
                  2.
               
               
                  It-tieni motiv ibbażat fuq, minn naħa waħda, il-ksur tal-Artikolu 429(14) u tal-Artikolu 400(1)(a) tar-Regolament (UE) 575/2013 tal-Parlament Ewropew u tal-Kunsill tas-26 ta’ Ġunju 2013, dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU 2013, L 176, p. 1) u, min-naħa l-oħra, fuq l-eċċess ta’ poter imwettaq mill-BĊE. Ir-rikorrenti tikkunsidra li billi jibbaża d-deċiżjoni tiegħu fuq l-eżistenza ta’ riskju ta’ konċentrazzjoni fuq il-Caisse des dépôts et consignations (iktar ’il quddiem “CDC”) biex jirrifjuta li jeskludi għal kollox l-iskoperturi tal-Crédit Lyonnais (iktar ’il quddiem “LCL”) fuq iċ-CDC tal-proporzjon ta’ ingranaġġ, il-BĊE impona fuq l-LCL rekwiżit prudenzjali abbażi tal-konċentrazzjoni fuq l-iskoperturi sovrani li l-Artikolu 400(1)(a) tar-Regolament (UE) Nru 575/2013 ma jippermettilux li jimponi u juża’ l-poteri li jagħtih l-Artikolu 429(14) tal-istess regolament għall-finijiet oħra minn dawk previsti minn dan l-artikolu.
               
            
                  3.
               
               
                  It-tielet motiv ibbażat fuq l-iżball manifest ta’ evalwazzjoni li l-BĊE wettaq billi ppersista li ma jieħux inkunsiderazzjoni l-karatteristiċi speċifiċi tat-tfaddil irregolat, li kiser b’hekk l-obbligu tiegħu li jeżamina, bir-reqqa u imparzjalment, l-elementi rilevanti kollha ta’ dan il-każ u billi jieħu l-konklużjonijiet li jimponu. Ir-rikorrenti tqies li billi jagħmel hekk il-BĊE jwettaq ukoll żball manifest ta’ evalwazzjoni tar-riskji prudenzjali dwar it-tfaddil irregolat.